Jehan, par la grace de Dieu roys de France: a touz présenz et à venir, salut. Comme par la deffaute et coulpe des bourgeois et habitanz de la ville d’Auceurre, ladite ville ait esté nagaires perdue et destruite par Robert Canole et ses complices ennemis de nostre dit royaume, pour ce que lesdiz bourgeois et habitanz qui par leurs grans avarices, orgueil et malvais gouvernement veuldrent de euls garder ladite ville, boustrerent et misrent hors d’icelle, partie de plusieurs gentizhommes qui par avant longue pièce estoient venuz en ladite ville en la compagnie de feu Guillaume de Chalon, filz de nostre très chier et féal cousin et conseiller le conte d’Aucerre, boutaillier de France, pour ladite ville et tout le pais garder et deffendre, et résister ausditz ennemis de tout leurs povoirs. Et pour ce que après que ladite ville fut ainsi perdue, nostre cousin le sire de Fiennes, connestable de France entra en ycelle, la garda et empara de rechiez, ledit connestable et plusieurs autres dient ladite ville et ses appartenances estre à nous acquise; nous ait fait supplier ledit conte comme il ait touzjours amé et servi loyalment et continuelment nous et noz prédecesseurs roys de France, et ait esté longuement prisonnier en Engleterre où il a moult fraié et despendu du sien à cause de sadite prise, et li convient encore pour très-grant et excessive raençon, que sur ce li pourvoissions de grace. Savoir faisons que nous, par l’avis de nostre conseil, de grace espéciale, certaine science, et de nostre auctorité royal, rendons et restituons à plain audit conte ladite ville d’Aucerre, et toute la justice haute, moyenne et basse; et touz autres drois, rentes et revenues d’icelle, à les tenir et avoir paisiblement en la fourme et manière que les tenoit et en jouissoit avant ladite prise, en imposant à touz noz procureurs et justiciers silence perpétuelle. Donnons en mandement aus bailliz de Senz et de Troyes, et à touz noz autres justiciers et officiers présenz et à venir, à leurs lieuxtenans et à chascun d’eulx, si comme à lui appartiendra, que de nostre présente grace laissent et fassent user et jouir à plain ledit conte et ses genz et officiers, pour luy, sanz leur mettre ou seuffrir estre mis ares ne ou tems à venir, contre la teneur d’icelle, aucun empeschement: mais se mis y estoit ou est, par aucune avanture, que sanz délay le mettent et facent mettre au premier et deu estat, sanz contredit. Et pour ce que ce soit ferme chose et estable à touzjours, nous avons fait mettre nostre seel à ces presentes, sauf en autres choses nostre droit et en toutes l’autrui. Donné à Paris ou mois de décembre, l’an de grace mil trois cens soixante. Par le roy en son conseil ouquel vous estiez: De Chastillon.